สสส. จับมือสภาลมหายใจภาคเหนือเสวนา ระดมสมองคืนอากาศใสให้น่าน
สำนักงานกองทุนสนับสนุนการสร้างเสริมสุขภาพ (สสส.) ร่วมกับสภาลมหายใจภาคเหนือและชมรมรักษ์อากาศน่าน เสวนาเปลี่ยนเรียนปัญหามลพิษทางอากาศภาคเหนือ  เพื่อผลักดันข้อเสนอการป้องกันและแก้ปัญหาก่อนฤดูฝุ่นควันรอบใหม่ ปี 2565 ขับเคลื่อนการแก้ปัญหาวิกฤตฝุ่น PM2.5 อย่างเป็นรูปธรรม ที่ส่งผลกระทบรุนแรงต่อสุขภาพของประชาชนโดยเฉพาะในพื้นที่ภาคเหนือตอนบน และคาดว่าปี 2565 จะรุนแรงกว่าทุกปี  เนื่องจากสภาพอากาศที่แห้งแล้ง ประกอบกับการเผาในพื้นที่การเกษตรและฝุ่นควันที่ข้ามแดนเข้ามาทางภาคเหนือของประเทศ สสส. เห็นความสำคัญของปัญหาที่เกิดขึ้น จึงร่วมสานพลังกับภาคเอกชน ภาคการแพทย์สาธารณสุข ภาคการศึกษาและภาคประชาสังคม ขับเคลื่อนการทำงานตั้งแต่ระดับพื้นที่ไปจนถึงระดับนโยบายเพื่อเร่งแก้ไขปัญหา มุ่งลดปัญหามลพิษทางอากาศภาคเหนือและระดับภูมิภาคนายวิทยา ครองทรัพย์ ผู้ประสานสภาลมหายใจภาคเหนือ กล่าวว่า การเสวนาครั้งนี้ จัดขึ้นที่ร้านกาแฟเฮือนฮังต่อ ตำบลผาสิงห์ อำเภอเมือง จังหวัดน่าน เพื่อขับเคลื่อนสภาลมหายใจภาคเหนือ ร่วมสานพลังความร่วมมือสร้างความตระหนักรู้เกี่ยวกับปัญหามลพิษทางอากาศและฝุ่นควันในเขตภาคเหนือ โดยการพัฒนากลไกการมีส่วนร่วม เพื่อให้เกิดแนวทางแก้ไขปัญหาร่วมกันเชิงบูรณาการในระดับภูมิภาค ทั้งการควบคุมการเผาในพื้นที่เกษตรและการจัดการแนวกันไฟให้ชุมชน รวมถึงการพัฒนานวัตกรรมมาแก้ไขปัญหา เช่น พัฒนาเครื่องวัดคุณภาพอากาศเพื่อนำมาใช้อย่างมีประสิทธิภาพ มุ่งลดความรุนแรงและผลกระทบต่อสุขภาพที่จะเกิดขึ้นกับประชาชนในพื้นที่ภาคเหนือก่อนฤดูฝุ่นควันจะมาถึงในช่วงต้นปี 2565 อากาศเป็นของเราพวกเราทุกคน มีสิทธิ์ที่จะได้รับอากาศที่บริสุทธิ์และมีสิทธิ์ที่จะปกป้องเพื่อให้ได้มาซึ่งอากาศที่ปลอดภัย  มาร่วมกันช่วยแก้ปัญหา ช่วยกันเผชิญหน้า ช่วยกันรับผิดชอบ ช่วยกันรักษา ช่วยกันเยียวยา ช่วยกันหาหนทางที่มีทางออก อย่าปล่อยให้มันวนเวียนกลับมาทุกๆ ปี